b'\n_START_ARTICLE_\nElli Ansas\n_START_PARAGRAPH_\nElin (Elli) Ammy Augusta Ansas, o.s. \xc3\x85kerberg (23. joulukuuta 1872 Kristiinankaupunki \xe2\x80\x93 26. joulukuuta 1950 Vaasa) oli Vaasaan k\xc3\xa4yt\xc3\xa4nn\xc3\xb6llisen naisopiston perustaja ja johtaja._NEWLINE_Ansaksen vanhemmat olivat v\xc3\xa4rj\xc3\xa4rimestari Reinhold Emil \xc3\x85kerberg ja Selma Augusta o.s. Fontell. H\xc3\xa4n k\xc3\xa4vi Helsingin jatko-opiston ja avioitui toimittaja Frans Ossian Ansaan kanssa 26.4.1894. Vuoteen 1916 h\xc3\xa4n toimi saksankielen ja piirustuksen opettajana Vaasan suomalaisessa ja ruotsalaisessa tytt\xc3\xb6koulussa. Ossian Ansas kuoli 1916, ja samana vuonna Elin Ansas perusti Vaasaan k\xc3\xa4yt\xc3\xa4nn\xc3\xb6llisen naisopiston, jonka johtajana h\xc3\xa4n toimi sen lakkauttamiseen, vuoteen 1948, saakka. Koulun idea syntyi, kun h\xc3\xa4n ensimm\xc3\xa4isen maailmansodan sytytty\xc3\xa4 joutui j\xc3\xa4\xc3\xa4m\xc3\xa4\xc3\xa4n Saksaan ja seurasi siell\xc3\xa4 samanlaisen koulun toimintaa._NEWLINE_Ansas k\xc3\xa4vi jatko-opiston, josta h\xc3\xa4n valmistui 1894. H\xc3\xa4n teki 1892 ja 1914 opintomatkoja Saksaan, 1922 Saksaan, It\xc3\xa4valtaan ja Italiaan ja j\xc3\xa4lleen 1923 Saksaan. H\xc3\xa4n ty\xc3\xb6skenteli valmistavan koulun opettajana Vaasassa 1890\xe2\x80\x931893 ja jatkoi opetusty\xc3\xb6t\xc3\xa4 solmittuaan 1894 avioliiton. Vuosina 1900\xe2\x80\x931910 ja 1911 h\xc3\xa4n ty\xc3\xb6skenteli Vaasan suomalaisen ja ruotsalaisen tytt\xc3\xb6koulun saksan kielen opettajana. H\xc3\xa4n oli Martta-piiriliiton sihteeri Vaasassa 1911\xe2\x80\x931926. H\xc3\xa4n osallistui Helsingiss\xc3\xa4 j\xc3\xa4rjestettyyn kolmanteen pohjoismaiseen naisasiakongressiin.'